3.  การประกอบธุรกิจของแต่ละสายผลิตภัณฑ์

    1.  ผลิตภัณฑ์เครื่องสำอาง

        1.  ลักษณะผลิตภัณฑ์หรือบริการ

บริษัทเป็นผู้จัดจำหน่ายผลิตภัณฑ์เครื่องสำอางที่มีคุณภาพภายใต้เครื่องหมายการค้าที่จดลิขสิทธิ์จากต่างประเทศและในประเทศ
เช่น Covermark, KMA, Sungrace, Shiseido Professional, BSC Hair Care
ซึ่งแต่ละผลิตภัณฑ์ได้ตอบสนองความต้องการของผู้บริโภคแต่ละระดับได้อย่างครอบคลุมในทุกช่องทางการขาย
เช่น ห้างสรรพสินค้า ศูนย์บริการความงาม ร้านเสริมสวย โมเดอร์นเทรด
ทั้งในกรุงเทพมหานครและต่างจังหวัดทั่วประเทศ โดยมีพนักงานขายที่ผ่านการอบรมเกี่ยวกับผลิตภัณฑ์
เทคนิคการขาย และการให้บริการอย่างมืออาชีพ คอยให้คำแนะนำปรึกษา สาธิตการใช้ผลิตภัณฑ์
พร้อมบริการลูกค้าด้วยความตั้งใจ

2.  การตลาดและภาวะการแข่งขัน

ในรอบปีที่ผ่านมา เศรษฐกิจไทยมีแนวโน้มขยายตัวในอัตราที่สูงขึ้น
จากอุปสงค์ภายในประเทศที่ขยายตัวในเกณฑ์ดี
แม้ภาคการส่งออกของไทยจะได้รับผลกระทบจากการชะลอตัวของเศรษฐกิจโลกมากขึ้น
การบริโภคภาคเอกชนขยายตัวต่อเนื่องโดยมีแรงสนับสนุนจากมาตรการกระตุ้นเศรษฐกิจของภาครัฐ
ส่วนภาคธุรกิจมีการลงทุนเพื่อชดเชยและฟื้นฟูความเสียหายจากอุทกภัยในปีที่ผ่านมา
ความเชื่อมั่นของผู้บริโภคอยู่ในเกณฑ์ดีจากมาตรการภาครัฐที่ช่วยเพิ่มกำลังซื้อในระยะสั้นและอัตราเงินเฟ้อที่มีแนวโน้มทรงตัวต่อเนื่อง
ภาวะการเงินมีสภาพผ่อนคลายและเอื้อต่อการขยายตัวของสินเชื่อภาคครัวเรือน
การจับจ่ายซื้อสินค้าเริ่มกลับมาคึกคักอีกครั้ง
สภาพการแข่งขันในตลาดเครื่องสำอางจึงเต็มไปด้วยความรุนแรง
ต่างฝ่ายต่างนำเสนอสินค้าและกลยุทธ์ต่างๆ ที่จะรักษาฐานลูกค้าเก่าและเพิ่มจำนวนลูกค้าใหม่
โดยเลือกใช้สื่อโฆษณาที่หลากหลาย และใช้การลดราคาเป็นตัวดึงดูดลูกค้า

อย่างไรก็ดี บริษัทไม่ได้นิ่งนอนใจ ภายใต้สภาวการณ์ดังกล่าว
ยังคงสร้างสรรค์ผลิตภัณฑ์ภายใต้นวัตกรรมความงามที่ล้ำหน้าหลายชนิด
เพื่อนำเสนอสินค้าที่มีคุณสมบัติโดดเด่น ทันสมัย มีมาตรฐาน คุณภาพสูง และคุ้มค่าสำหรับผู้บริโภค
ควบคู่กับการเพิ่มการจัดกิจกรรมส่งเสริมการตลาดทั่วทั้งในเขตกรุงเทพมหานครและต่างจังหวัดเพิ่มมากขึ้น
เพื่อกระตุ้นให้ผู้บริโภคเกิดความสนใจในผลิตภัณฑ์และตัดสินใจซื้อเร็วขึ้น
พร้อมเน้นการใช้แนวบริหารลูกค้าสัมพันธ์ (Customer Relationship Management)
ซึ่งเป็นช่องทางหนึ่งในการสื่อสารถึงลูกค้า
เพื่อตอบสนองความต้องการของลูกค้าได้อย่างรวดเร็วและถูกต้อง
และยังช่วยเพิ่มระดับความพึงพอใจและเกิดความประทับใจสูงสุด
ส่งผลให้กลุ่มผลิตภัณฑ์เครื่องสำอางในปี 2555 มีผลประกอบที่เติบโตเพิ่มสูงขึ้น
และยังคงเป็นธุรกิจหลักที่มีรากฐานที่แข็งแรงมั่นคง

ผลิตภัณฑ์คัฟเวอร์มาร์ค (Covermark) ซึ่งเป็นแบรนด์หลักในกลุ่มเครื่องสำอางของบริษัท
ได้มีการพัฒนาคุณสมบัติส่วนผสมของสารประกอบที่มีคุณค่า
มีเทคโนโลยีการผลิตชั้นสูงโดยตรงจากประเทศญี่ปุ่น
เพื่อวางตำแหน่งแบรนด์สะท้อนภาพลักษณ์ที่เป็นแบรนด์อินเตอร์ในระดับแนวหน้า
ส่งผลให้สามารถเพิ่มลูกค้ากลุ่มใหม่ ในขณะเดียวกันลูกค้าเดิมก็ได้รับความพึงพอใจมากยิ่งขึ้น อาทิ
ผลิตภัณฑ์บำรุงผิว Covermark Precious Bright Series
ที่รวมคุณค่าสารบำรุงอันทรงประสิทธิภาพจากธรรมชาติ เช่น เมล็ดผลพีแคน สารสกัดจากชะเอมเทศ
และสมุนไพรจีนกว่า 10 ชนิด เพื่อผิวชุ่มชื่น แลดูขาวกระจ่างใสอย่างมีชีวิตชีวาอย่างอัศจรรย์
บริษัทจึงยังคงสามารถสร้างยอดขายเพิ่มขึ้นอย่างต่อเนื่อง
ในขณะที่มีคู่แข่งยักษ์ใหญ่จากบริษัทข้ามชาติหลายรายเข้ามารุมแย่งชิงส่วนแบ่งการตลาดมากขึ้น

เครื่องสำอางแบรนด์ KMA ซึ่งเป็นลิขสิทธิ์ของบริษัทเอง
ได้มีการพัฒนาผลิตภัณฑ์คอลเล็กชั่นใหม่อย่างต่อเนื่อง
เพื่อตอบสนองกระแสนิยมแนวเครื่องสำอางเกาหลีของวัยรุ่นและวัยเริ่มทำงานโดยในปีที่ผ่านมาได้ใช้นายแบบชื่อดังเป็นพรีเซ็นเตอร์
เพื่อให้เข้ากับคอนเซ็ปต์หลักและเป็นการเสริมภาพลักษณ์ของสินค้า พร้อมกับปรับปรุงสูตรต่างๆ
ให้เหมาะกับสภาพผิวของคนไทย และขยายช่องทางการจัดจำหน่ายไปในหลายพื้นที่
รวมไปถึงประเทศในกลุ่มอาเซียน ซึ่งได้รับการตอบรับที่ดีมาก นอกจากนี้บริษัทยังคงมีการเปิด KMA
Shop เพิ่มอย่างต่อเนื่อง เพื่อขยายจุดบริการรองรับความต้องการของลูกค้า
อีกทั้งยังได้ทำการตลาดเต็มรูปแบบ 360 องศาทั้งการโฆษณา ประชาสัมพันธ์ ผ่านสื่อต่างๆ อาทิ ทีวี
วิทยุ นิตยสาร และสื่อออนไลน์ รวมไปถึงการทำกิจกรรม Road Show
ในร้านค้าและมหาวิทยาลัยต่างๆ เพื่อให้กลุ่มเป้าหมายเกิดการรับรู้ จดจำและมีโอกาสทดลองสินค้า
ส่งผลให้มียอดขายเติบโตเพิ่มขึ้นอย่างมาก

ส่วนผลิตภัณฑ์การดูแลรักษาเส้นผมภายใต้ลิขสิทธิ์ของ Shiseido Professional
บริษัทได้นำเข้าผลิตภัณฑ์ที่มีคุณภาพ ทันสมัย สอดรับกับเทรนด์แฟชั่นปัจจุบัน เช่น ผลิตภัณฑ์น้ำยายืดผม
ผลิตภัณฑ์น้ำยาดัดผมที่ถนอมเส้นผม ผลิตภัณฑ์เปลี่ยนสีผม ผลิตภัณฑ์บำรุงรักษาเส้นผม
และผลิตภัณฑ์จัดแต่งทรงผมที่มีประสิทธิภาพซึ่งได้รับความนิยมอย่างสูง
โดยมีกิจกรรมสนับสนุนการตลาดที่เน้นการสร้างความผูกพันระยะยาวกับตัวแทนจำหน่าย
อบรมความรู้แนะนำเทคนิคใหม่ๆ เกี่ยวกับการจัดแต่งทรงผม การเปลี่ยนสีผม
ควบคู่กับการสาธิตวิธีใช้ผลิตภัณฑ์ที่ถูกต้องโดยเทคนิเชี่ยนผู้เชี่ยวชาญของบริษัท
สิ่งเหล่านี้ได้ส่งเสริมภาพลักษณ์ที่ทันสมัยของผลิตภัณฑ์ตอกย้ำความเป็นหนึ่งในผู้นำเทรนด์ผลิตภัณฑ์ดูแลรักษาเส้นผม
ส่งผลให้แบรนด์สินค้ามีความเข้มแข็งเป็นที่ยอมรับในตลาดมากยิ่งขึ้น
สร้างความมั่นคงในเชิงธุรกิจให้ทั้งบริษัทและตัวแทนจำหน่ายซึ่งต่างมียอดขายเพิ่มขึ้น

3.  การจัดหาผลิตภัณฑ์หรือบริการ

บริษัทได้ให้ความสำคัญต่อการคัดเลือกสินค้าและเพิ่มผลิตภัณฑ์ใหม่เพื่อเป็นทางเลือกให้ผู้บริโภคสามารถใช้ผลิตภัณฑ์เครื่องสำอางที่มีคุณภาพและมีมาตรฐานสูง
ในส่วนที่เป็นสินค้านำเข้าจากต่างประเทศส่วนใหญ่จะดำเนินการผ่านบริษัทในเครือของบริษัท เพียส
อินเตอร์คอสเม็กซ์(ประเทศไทย) จำกัด และบริษัท ชิเซโด้ โปรเฟสชันแนล(ไทยแลนด์) จำกัด
ส่วนสินค้าที่วิจัยพัฒนาขึ้นเองภายในประเทศนั้นจะมีการประสานความร่วมมือกับบริษัทในเครือสหกรุ๊ป
เช่น บริษัท อินเตอร์เนชั่นแนล แลบบอราทอรีส์ จำกัด และ บริษัท เอส แอนด์ เจ
อินเตอร์เนชั่นแนล เอนเตอร์ไพรส์ จำกัด (มหาชน)
ซึ่งเป็นโรงงานผลิตเครื่องสำอางที่มีมาตรฐานในระดับสากล มีความเชี่ยวชาญในกระบวนการผลิต
และการควบคุมคุณภาพเครื่องสำอางมานาน
ได้รับความไว้วางใจจากเจ้าของหลายตราสินค้าชั้นนำจากต่างประเทศให้เป็นผู้ผลิตเพื่อส่งออกไปจำหน่ายยังต่างประเทศมานาน

2.  ผลิตภัณฑ์เสื้อผ้า

(1) ลักษณะผลิตภัณฑ์หรือบริการ

บริษัทเป็นผู้แทนจำหน่ายผลิตภัณฑ์เสื้อผ้าประเภทชุดชั้นในสตรี ชุดนอนสตรี ชุดกีฬา และชุดว่ายน้ำ
ภายใต้ลิขสิทธิ์เครื่องหมายการค้า Guy Laroche แต่เพียงผู้เดียวในประเทศไทย
โดยผลิตภัณฑ์ดังกล่าวได้ผลิตจากวัตถุดิบที่มีคุณภาพ มีการออกแบบที่สะท้อนรสนิยมสวยสง่าเสน่ห์งดงาม
โดยคัดเลือกผ้าลูกไม้จากต่างประเทศ ตลอดจนวิธีการตัดเย็บอย่างประณีต
เพื่อให้เหมาะกับสรีระของสุภาพสตรีไทย
สินค้าส่วนใหญ่จัดจำหน่ายในห้างสรรพสินค้าชั้นนำทั่วประเทศ
โดยมีพนักงานขายคอยบริการให้คำแนะนำสินค้า

นอกจากนี้บริษัทยังได้เป็นผู้แทนจำหน่ายผลิตภัณฑ์ชุดชั้นในสตรีภายใต้เครื่องหมายการค้า Gunze
ที่มีชื่อเสียงจากประเทศญี่ปุ่น
โดยใช้วัตถุดิบจากเส้นใยฝ้ายชั้นดีคุณภาพสูงถักเป็นผ้าด้วยเทคนิคพิเศษเพิ่มความยืดหยุ่น
เหมาะกับวัยรุ่นสวมใส่เป็นเสื้อลำลอง ซึ่งได้รับการตอบรับอย่างดียิ่งมียอดขายเติบโตเพิ่มขึ้น

เพื่อเติมช่องว่างในตลาด บริษัทได้เพิ่มแบรนด์ G&G
เป็นอีกหนึ่งทางเลือกสำหรับผู้บริโภคที่มีรสนิยมชอบผลิตภัณฑ์เสื้อผ้าดีในราคาย่อมเยา
ซึ่งมีทั้งผลิตภัณฑ์ชุดชั้นในที่สวยงามทันสมัยน่าสวมใส่
และชุดออกกำลังกายที่พัฒนาขึ้นเพื่อรองรับกระแสคนรุ่นใหม่ที่เน้นความสำคัญในการดูแลสุขภาพตนเองด้วยการออกกำลังกาย

บริษัทได้นำเข้าผลิตภัณฑ์เสื้อผ้าสตรีภายใต้เครื่องหมายการค้า Sinequanone จากประเทศฝรั่งเศส
ซึ่งเป็นผลิตภัณฑ์ที่มีดีไซน์ทันสมัย มีเอกลักษณ์โดดเด่น
โดยมีกลุ่มเป้าหมายเป็นผู้หญิงวัยทำงานที่ให้ความสำคัญกับการแต่งกายที่จะช่วยเสริมสร้างบุคลิกภาพที่ดี
เติมเต็มความมั่นใจและเพิ่มความสวยสง่างดงาม โดยจัดวางจำหน่ายผ่านห้างสรรพสินค้าชั้นนำ

(2) การตลาดและภาวะการแข่งขัน

ในปีที่ผ่านมา สภาพเศรษฐกิจโดยรวมของประเทศเริ่มฟื้นตัวไปในทางที่ดีขึ้น
ยิ่งส่งผลให้สภาวะการแข่งขันของตลาดชุดชั้นในสตรี ชุดนอนสตรี ชุดว่ายน้ำ อยู่ในระดับค่อนข้างสูง
มีผู้ประกอบการรายเดิมและรายใหม่เข้ามาสร้างสีสันในตลาดเพิ่มมากขึ้น
โดยในแต่ละแบรนด์ต่างแข่งขันกันคิดค้นวิจัยพัฒนานำเสนอสิ่งใหม่ๆ ทั้งในด้านวัตถุดิบ การตัดเย็บ
รูปแบบ ดีไซน์ เพื่อสร้างความแตกต่าง
รวมถึงการยกระดับคุณภาพในการบริการลูกค้าเพื่อให้ได้รับความพึงพอใจสูงสุด

บริษัทได้ให้ความสำคัญกับแบรนด์ Guy Laroche
สัญชาติฝรั่งเศสซึ่งมีการจัดวางจำหน่ายภายในประเทศมานาน ได้มีการพัฒนารูปแบบใหม่ๆ
อย่างสม่ำเสมอและเลือกใช้วัสดุที่มีมาตรฐาน ช่วยเพิ่มมูลค่าให้กับสินค้าและแบรนด์
ทั้งนี้เพื่อตอบสนองวิถีชีวิตและแฟชั่นไลฟ์สไตล์ของสุภาพสตรียุคใหม่ในปัจจุบัน
รวมทั้งการสร้างภาพลักษณ์แบรนด์ที่โดดเด่นเสริมความภาคภูมิใจแก่ผู้สวมใส่
ส่งผลให้มียอดขายเพิ่มมากขึ้นท่ามกลางกระแสการแข่งขันที่รุนแรง

สำหรับในปีที่ผ่านมา ชุดชั้นใน Guy Laroche ยังคงสร้างสรรค์ผลิตภัณฑ์ด้วยดีไซน์ที่ทันสมัย
มีฟังก์ชั่นที่สามารถตอบสนองความต้องการของผู้หญิงยุคใหม่
ด้วยการมุ่งเน้นไปที่รูปทรงการเพิ่มขนาดเนินอกให้ดูใหญ่ขึ้น
กางเกงในที่ทอแบบยกกระชับสะโพกทำให้ผู้สวมใส่รู้สึกกระชับและมั่นใจในรูปร่างของตน
ซึ่งสามารถสร้างความสนใจและได้รับการตอบรับที่ดีจากลูกค้า
ในส่วนกลุ่มสินค้าแฟชั่นยังออกแบบชุดชั้นในเป็นเครื่องแต่งกายภายนอกได้เพื่อตอบสนองกลุ่มลูกค้าที่มีความเชื่อมั่นสูงในการแต่งตัว
ช่วยแก้ไขข้อบกพร่องทางสรีระหรือเสริมบุคลิกการแต่งกายให้สวยงามตามแฟชั่น ในขณะที่ชุดว่ายน้ำ
Guy Laroche
ได้จัดกิจกรรมการสร้างการรับรู้ในแบรนด์สินค้าด้วยการร่วมเดินแฟชั่นโชว์ในโอกาสต่างๆ
และประชาสัมพันธ์สินค้าผ่านสื่อหลากหลายช่องทางเพื่อตอกย้ำความเป็นผู้นำแฟชั่น

ในส่วนของผลิตภัณฑ์ Gunze ทางประเทศญี่ปุ่นได้มีการวิจัยและพัฒนาอย่างต่อเนื่อง
สร้างสรรค์สินค้าแห่งนวัตกรรมเพื่อเพิ่มคุณค่าและคุณประโยชน์ เช่น คอลเล็คชั่น Cool Magic
มีการดีไซน์รูปแบบใหม่ที่ทันสมัย เนื้อผ้าอ่อนนุ่มสวมใส่สบาย
ดูดซึมเหงื่อตามธรรมชาติแล้วระบายออกอย่างต่อเนื่อง ส่วนคอลเล็คชั่น Hot Magic
มีเนื้อผ้าบางเบา สวมใส่แล้วให้ความอบอุ่น มีสีสันหลากหลาย
ในราคาที่คุ้มค่าตอบโจทย์ความต้องการของลูกค้าได้อย่างลงตัว ได้จำหน่ายผ่านช่องทางที่หลากหลาย
อาทิ ในห้างสรรพสินค้า โมเดอร์นเทรด แคตตาล็อกเซล เป็นต้น
ซึ่งได้รับการตอบรับที่ดีมากและมียอดขายเติบโตอย่างต่อเนื่อง

ผลิตภัณฑ์ชุดชั้นในและชุดออกกำลังกายที่ใช้ตราสินค้า G&G เจาะกลุ่มเป้าหมายที่มีรายได้ไม่มาก
สำหรับเป็นผลิตภัณฑ์ทางเลือกที่มีคุณภาพดีในราคาที่แข่งขันได้
ซึ่งจะช่วยเพิ่มยอดการขายของกลุ่มเสื้อผ้าทั้งในระยะสั้นและในระยะยาวได้เป็นอย่างดี

(3) การจัดหาผลิตภัณฑ์หรือบริการ

กลุ่มผลิตภัณฑ์เสื้อผ้าส่วนใหญ่ผลิตจากบริษัทในเครือสหกรุ๊ปที่มีชื่อเสียงมีคุณภาพเชื่อถือได้ เช่น บริษัท
ธนูลักษณ์ จำกัด (มหาชน) บริษัท ภัทยาอุตสาหกิจ จำกัด และบริษัท ไทยกุนแซ่ จำกัด
ซึ่งแต่ละบริษัทมีมาตรฐานการผลิตชั้นสูงจนได้รับความไว้วางใจจากเจ้าของตราสินค้าจากต่างประเทศจำนวนมากใช้เป็นฐานการผลิตเพื่อส่งออกไปจำหน่ายยังต่างประเทศด้วย

1.  กลุ่มเครื่องดนตรี

(1) ลักษณะผลิตภัณฑ์หรือบริการ

บริษัทได้เป็นผู้แทนจำหน่ายผลิตภัณฑ์อุปกรณ์เครื่องดนตรีแบรนด์ Ritmuller ที่มีชื่อเสียงระดับโลก
เช่น เปียโน และไวโอลิน โดยเฉพาะเปียโนซึ่งมีความไพเราะของโทนเสียงทุ้ม นุ่มนวล กังวาน
อันเป็นเอกลักษณ์ของเปียโนสไตล์ยุโรป มีการผลิตที่ประณีตใช้อุปกรณ์ส่วนประกอบคงทนแข็งแรง
มีโชว์รูมจัดแสดงสินค้าพร้อมผู้เชี่ยวชาญทางด้านดนตรีและผลิตภัณฑ์ที่ผ่านการอบรมจากต่างประเทศไว้คอยแนะนำและให้บริการหลังการขาย

(2) การตลาดและภาวะการแข่งขัน

ตลาดเครื่องดนตรีประเทศไทยในปีที่ผ่านมา หลังจากประสบอุทกภัยน้ำท่วม
ทำให้ความต้องการซื้อเครื่องดนตรีมีมากขึ้นเพื่อทดแทนของเดิมที่เสียหายไป
จึงมีทิศทางการขยายตัวที่ค่อนข้างดี
ประกอบกับผู้ปกครองที่มีฐานะดีมักจัดให้บุตรหลานได้เริ่มหัดเล่นดนตรีตั้งแต่ยังเล็ก
ปัจจุบันมีเด็กและเยาวชนสนใจเรียนด้านดนตรีมากขึ้น
โดยได้มีโรงเรียนดนตรีเปิดให้บริการรองรับความต้องการรวมไปถึงสถาบันระดับอุดมศึกษาหลายแห่งมีการเปิดการเรียนการสอนด้านดนตรีเพิ่มขึ้น
การตลาดและการจัดจำหน่ายนั้นโดยส่วนใหญ่ยังคงเน้นให้ทางโรงเรียนและอาจารย์สอนดนตรีเป็นผู้แนะนำผลิตภัณฑ์
ส่วนด้านการโฆษณาประชาสัมพันธ์สินค้า
บริษัทได้ร่วมเป็นผู้สนับสนุนงานประกวดการแข่งขันทางด้านตนตรีในงานต่างๆ
รวมไปถึงการเข้าร่วมงานแสดงสินค้าเพื่อสร้างการรับรู้

(3) การจัดหาผลิตภัณฑ์หรือบริการ

เครื่องดนตรี Ritmuller ได้นำเข้าโดยตรงจากผู้ผลิตในประเทศจีน
ซึ่งเป็นโรงงานผลิตขนาดใหญ่ที่มีฝีมือผลิตให้เครื่องดนตรีชั้นนำทั่วโลก
โดยมีเครื่องมือและเทคโนโลยีการผลิตที่ทันสมัย โดยเฉพาะเครื่องดนตรี Ritmuller
ได้เลือกใช้อุปกรณ์ที่เป็นส่วนประกอบสำคัญที่สั่งนำเข้าจากประเทศเยอรมันซึ่งเป็นแหล่งกำเนิดเริ่มแรกของเปียโนแบรนด์นี้

4.  การวิจัยและพัฒนา

บริษัทเป็นผู้แทนจำหน่ายเครื่องสำอางและเสื้อผ้าภายใต้ลิขสิทธิ์จากเจ้าของเครื่องหมายการค้า
ซึ่งบริษัทได้มอบหมายให้ผู้ผลิตภายในประเทศที่ได้รับลิขสิทธิ์และได้รับอนุญาตผลิต
ค้นคว้าวิจัยและพัฒนาผลิตภัณฑ์ใหม่ๆ ที่มีคุณภาพ เป็นผู้สร้างสรรค์ผลิตภัณฑ์ในแต่ละประเภท
รวมทั้งได้รับการถ่ายทอดเทคโนโลยีการผลิตจากบริษัทเจ้าของลิขสิทธิ์
เพื่อให้ผลผลิตมีคุณภาพและถูกต้องตามมาตรฐานสากล
ทำให้สามารถตอบสนองความต้องการของผู้บริโภคในประเทศและต่างประเทศทั่วโลก